अटलजी का नाम ही उत्साह भर देता है : सांसद गुप्ता
पूर्व प्रधानमंत्री अटल बिहार वाजपेयी का नाम ही कार्यकर्ताओं में उत्साह भर देता है। वे हमारे आदर्श हैं और उनसे हम हमेशा प्रेरणा लेते रहेंगे। यह बात मंदसौर के सांसद सुधीर गुप्ता ने शुक्रवार को जिला भाजपा द्वारा आयोजित सुशासन पर्व के मौके पर कही।
उन्होंने कहा कि यह उनका सौभाग्य है कि इस मौके पर वे उस संभाग में आए हैं, जहां श्री वाजपेयी ने जन्म लिया था। उन्होंने कहा कि प्रधानमंत्री के रूप में उनका कार्यकाल देश में हमेशा याद किया जाएगा। उस दौरान भारत ने तेजी से तरक्की की थी। गांवों को शहर की रफ्तार से जोड़ने के लिए उन्होंने ग्राम सड़क योजना लागू की, जो आज मूर्त रूप ले चुकी है। उससे करोड़ों ग्रामीणों को लाभ हुआ है। उन्होंने कहा कि उनकी मौजूदगी हमेशा हमारे साथ रहेगी। इस मौके पर गुना विधायक पन्नालाल शाक्य, चांचौड़ा विधायक ममता मीणा, जिला पंचायत अध्यक्ष अर्चना चौहान और भाजपा जिलाध्यक्ष हरिसिंह यादव ने भी अपने विचार रखे। स्वागत भाषण मनोज दुबे, संचालन रतन चंदेल और आभार रामजीलाल धाकड़ ने किया।
hin_Deva hin_Deva hin_Deva